《上许州吕相公嗣崧许康诗二首并序 其二 许康诗》
宋代·宋祁

许丽而康，岳孙奠之。曰公之屏，实维似之。公徒增增，朱綅绿縢。

实戁实惊，钩膺镂锡。称娖颜行，哕焉绥章。总我列侯，式时南疆。

公之相攸，孔乐于许。其原膴膴，其川吁吁。有芃禾麻，有京稷黍。

薮焉麋麇，渚焉鲂鱮。有李有桃，有柘有檀。树我之园，令居则安。

公视于庭，师兵翼翼，孔武有力。公适于府，陪卿髦士，罔实就绪。

公宴于堂，嘉宾我从。琴瑟鼓钟，或揳或摐。静好铿锵，万舞有容。

左拂其殽，炰鳖燔羔，给鲜于庖。右烹其蔌，笋菭蒲菹，柔嘉惟馥。

旨酒且多，其饮温克。摄尔攸仪，侑公宴嬉。俾胖而乐，俾艾而耆。

明明天子，股肱一体。于蕃于宣，邦人咸喜。主芣之山，浚■之渠。

弗童而材，弗竭而渔。皇惠斯人，俾公焉依。公报其成，帝曰还归。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。